Llíria se suma a la campanya d'Ecoembes “El Repte del Reciclatge”
24 de abril de 2025

La campanya “El Repte del Reciclatge” ha arribat hui a Llíria amb la finalitat de sensibilitzar a la població de la importància del reciclatge per a la cura del medi ambient i del planeta. La Conselleria de Medi Ambient, Infraestructures i Territori, en col·laboració amb el Consorcio Valencia Interior i Ecoembes, l'organització sense ànim de lucre que porta 25 anys cuidant del medi ambient i impulsant el reciclatge d'envasos a Espanya, unixen sinergies en esta iniciativa en la qual participen els 61 municipis valencians que integren el Consorcio.

L'alcalde de Llíria, Joanma Miguel, i la regidora de Gestió de Residus, Mª Cruz García, han visitat este matí la carpa d'Ecoembes, situada al carrer Pla de l’Arc, on se celebra cada dijous el mercat ambulant. Des d'este enclavament, l'equip interactuarà durant el dia de hui i els pròxims 15 i 22 de maig amb la ciutadania i resoldrà tots els seus dubtes sobre els envasos que s'han de depositar en els contenidors groc i blau. D'esta manera, es pretén fomentar el compromís de separar i reciclar correctament les llandes, brics i envasos de plàstic en el contenidor groc, així com el paper i el cartó en el contenidor blau.

Ho faran a través d'activitats lúdiques i d'educació ambiental, així com de xarrades informatives i de sensibilització dirigides a les associacions Pentagrama i Tyrius, i el Centre Ocupacional “El Prat” de Llíria.

Economia circular i solidaritat es donen la mà en “El Repte del Reciclatge”. Es tracta d'un concurs entre municipis que formen part del Consorcio Valencia Interior per a incrementar, gràcies a la labor de conscienciació de l'equip d'Ecoembes, l'ús del contenidor groc en almenys un 10% de mitjana durant els dos mesos posteriors a la campanya, en comparació amb les dades del mateix període de l'any 2024. Si Llíria és el municipi guanyador, la dotació en metàl·lic del premi, 6.000 euros, s'entregarà a Càritas i a l'Associació Espanyola Contra el Càncer.

Les accions de la campanya perseguixen la interacció amb la ciutadania i les associacions i entitats locals perquè també siguen partícips i impulsores de la iniciativa, amb l'objectiu d'arribar al major nombre possible de persones i llars, i multiplicar els resultats d'augmentar la separació correcta dels residus i fer possible el seu posterior reciclatge.

Al costat de Llíria, la campanya recorrerà la província de València fins al pròxim 31 de maig visitant les poblacions de Chiva, l’Eliana, Bétera, Buñol, Nàquera, La Pobla de Vallbona, Requena, Riba-roja de Túria, Utiel, Vilamarxant i Villar del Arzobispo.